(Ortografía tradicional) Kas tzij quinbij chech alak chi jachin ri man coc tä bi chuchiꞌ ri qui corral ri chij,
xane xa cutzucuj jawijeꞌ cunim wi bi rib,
ri achi riꞌ xa jun elakꞌom,
jun tꞌorinel.
Are cꞌu ri coc bi chuchiꞌ ri corral are ajyukꞌ riꞌ,
ri chajil que ri chij.
Ri chajil u chiꞌ ri corral cujak riꞌ chuwäch rech coquic.
Ri chij cꞌut cäquichꞌob u wäch aretak cächꞌawic.
Ri ajyukꞌ queusiqꞌuij ru chij chquijujunal rucꞌ ri qui biꞌ,
queresaj cꞌu bi pa ri corral.
Aretak e resam chi bic conojel ri chij pa ri corral,
cänabej bi chquiwäch,
are cꞌu ri chij queteri bi chrij rumal chi cäquichꞌob u wäch aretak cächꞌawic.
Man queteri tä cꞌu chrij jun winak ri man quetam tä u wäch,
xane xa queanimaj chuwäch rumal chi man cäquichꞌob taj aretak cächꞌaw jun winak ri man quetam tä u wäch,
—xcha ri Jesús chque ri winak aj Israel.
Ri Jesús xucoj waꞌ we cꞌutbal riꞌ chquiwäch,
ri e areꞌ cꞌut man xquichꞌob taj jas ri xraj xubij chque.
Te riꞌ ri Jesús xubij chi jumul chque:
Kas tzij quinbij chech alak.
Ri in,
in ru chiꞌ ri corral ri queboc wi bi ri chij.
Conojel ri nabe xebul chnuwäch in,
e elakꞌomab riꞌ,
e tꞌorinelab.
Ri chij cꞌut man xquitatabej taj ri xquibij.
Ri in,
in ru chiꞌ ri corral.
Jachin ri wumal in coc pa ri corral curik ru tobanic ri Dios.
Ri winak riꞌ junam rucꞌ jun chij ri coc pa ri corral,
te cꞌu riꞌ quel bic,
curik utzalaj echaꞌ.
Ri elakꞌom xuwi petinak rech querelakꞌaj bi ri chij,
queucämisaj,
cusach qui wäch.
Ri in cꞌut in petinak chuyaꞌic qui cꞌaslemal,
rech cꞌo qui cꞌaslemal ri kas utz na.
In riꞌ ri utzalaj ajyukꞌ.
Ri utzalaj ajyukꞌ cuya ru cꞌaslemal pa cämical rumal quech ri chij.
Are cꞌu ri ajyukꞌ ri xuwi cuchomaj ri tojbal re,
aretak cärilo cäpe ri utiw,
queuya can ri chij,
canimajic.
Je riꞌ cubano rumal chi man are tä kas cajyukꞌ ri chij,
xukujeꞌ ri chij man e rech tä ri areꞌ.
Cäpe cꞌu ri utiw queuchap ri chij,
queujabuj.
Ri achi riꞌ canimajic rumal chi xuwi cuchomaj ri tojbal re.
Man querilij tä ri chij.
In riꞌ ri utzalaj ajyukꞌ,
wetam qui wäch ri nu chij,
xukujeꞌ ri e areꞌ quetam nu wäch in.
Jeꞌ jas ri nu Tat retam nu wäch in,
ri in xukujeꞌ wetam u wäch ri nu Tat.
Quinya cꞌu ri nu cꞌaslemal pa cämical rumal quech ri chij.
Xukujeꞌ e cꞌo chi niqꞌuiaj nu chij ri man e cꞌo tä pa we corral riꞌ.
Rajwaxic cꞌut queincꞌama na lok xukujeꞌ.
Ri chij riꞌ cäquinimaj na ri quinbij.
Xa cꞌu jumulaj chij cäcꞌoji na,
xukujeꞌ xa jun ri cajyukꞌ.
Ri ka Tat quinraj in rumal chi quinya ri nu cꞌaslemal pa cämical,
quincꞌastaj chi cꞌu na rech cäcꞌoji chic ri nu cꞌaslemal.
Man cꞌo tä jun quesan ri nu cꞌaslemal chwe,
xane ri in pa wanimaꞌ cäpe wi quinya ri nu cꞌaslemal.
Pa nu kꞌab cꞌo wi ru yaꞌic ri nu cꞌaslemal,
xukujeꞌ pa nu kꞌab cꞌo wi ru cꞌamic jumul chic.
Are waꞌ ri xintak wi rumal ri nu Tat,
—xcha ri Jesús.
Aretak ri winak aj Israel xquita waꞌ we tzij riꞌ,
xquichapla u tasic quib jumul chic.
E qꞌuia chque xquibij:
¿Jas che cätatabej alak ri cubij?
We achi riꞌ cꞌo jun itzel espíritu che,
xukujeꞌ chꞌujarinak waꞌ,
—xechaꞌ.
Niqꞌuiaj chi cꞌut xquibij:
Man cꞌo tä jun winak ri cꞌo jun itzel espíritu che ri jeꞌ cätzijon waꞌ we riꞌ.
¿A cäcowin pu lo jun itzel espíritu cujak ri qui wakꞌäch ri moyab?
—xechaꞌ.
¡Man cuyaꞌ taj!
—xecha riꞌ.